|  |  |  |
| --- | --- | --- |
|  | **Lausunto (LVM)** |  |
|  |  |  |
|  |  | LVM/1322/02/2017 |
|  | 30.8.2017 |  |
|  |  |  |
| Valtioneuvoston kanslia/kirjaamo |
|  |
|  |
|  |
|  |

Viite Valtioneuvoston kanslian lausuntopyyntö valtioneuvoston päätösasiakirjojen laadintavälineen

hankintaa valmistelevasta esiselvityksestä; VNK/151/02/2017, 26.6.2017

Liikenne- ja viestintäministeriön lausunto valtioneuvoston päätösasiakirjojen laadintavälineen

hankintaa valmistelevasta esiselvityksestä

Ministeriön lainvalmistelijoiden verkosto on ollut kuultavana valtioneuvoston päätösasiakirjojen laadintavälineen hankintaa valmistelevan esiselvityksen valmistelussa ja kiittää nyt mahdollisuudesta lausua esiselvitysraportista sekä rakenteisten asiakirjojen käsittelyn kohdearkkitehtuurikuvauksesta. Lausuntonaan ministeriö haluaa todeta seuraavaa:

Ministeriö pitää tärkeänä, että järjestelmän hankinnassa ja uudistamisessa otettaisiin laajasti huomioon esiselvityksessä eri tahojen (ministeriöt, kääntäjät, jne) esittämät näkemykset, koska ne perustuvat nykyjärjestelmän käytöstä esitettyihin kokemuksiin ja tarpeisiin kehittää valtioneuvoston asiakirjajärjestelmää. Ministeriö pitää järjestelmän laajamittaista uudistamista ja automaation lisäämistä lähtökohtaisesti kannatettavana. Tavoiteratkaisussa tulisi huomioida erityisesti järjestelmän yhteentoimivuus kaikkien muiden järjestelmien ja ohjelmistojen kanssa. Olennaista on, että laadintavälineen kehittämisessä otetaan huomioon laadintavälineen helppokäyttöisyys, luotettavuus, visuaalinen selkeys ja joustavuus. Tiettyyn malliin tiukasti pakottaminen johtaa helposti jäykkyyteen; tämän takia kehittämisessä olisi paikallaan ottaa huomioon ministeriöiden esittämä toive siitä, että väline olisi enemmänkin käyttäjää ohjaava kuin pakottava.

Tulevissa hankinnoissa tulisi ottaa huomioon kilpailun edellytykset koko järjestelmän elinkaaren aikana. Järjestelmän pitäisi olla sellainen, että palveluntuottajaa voidaan vaihtaa tarvittaessa, jotta ei jäätäisi ns. yhden toimittajan loukkuun mahdollisissa sopimusriitatilanteissa. Lisäksi kilpailutuksessa tulisi ottaa huomioon hinnoitteluelementeissä se, että järjestelmän jatkokehittämistä voidaan tehdä hankintalain kannalta kestävällä tavalla ja mahdollisimman taloudellisesti (järjestelmän jatkokehittämiselle on olemassa kilpailutettu hinta, ei siten että jatkokehittämistä varten sopimusta on tarpeen muuttaa tai tehdä suorahankintoja kyseiseltä toimittajalta).

Valittu ratkaisuvaihtoehto valtioneuvoston rakenteisten asiakirjojen laatimisesta Wordillä VAHVAssa vaikuttaa käyttäjäystävällisimmältä vaihtoehdolta. WYSIWYG-tyylinen ohjaava laadintanäkymä vastaa käyttäjän tarpeita. Välineen ohjaavien kuten muidenkin ilmoitusten tulisi olla selkeää yleiskieltä. Jokaisessa prosessin vaiheessa olisi varmistettava sujuvuus mukaan lukien käyttäjätuki.

Versionhallinta olisi toteutettava yksinkertaisena ja erittäin selkeänä, koska usealla käyttäjällä on mahdollisuus muokata rakenteista asiakirjaa. Microsoftin SharePoint -alustalla, johon VAHVA pohjautuu, versionhallinta on toteutettavissa melko sujuvasti. Uuden version tallentamisen yhteydessä olevan kommentointikentän muuttamista pakolliseksi voisi harkita selkeyden kannalta.

Ministeriö esittää, että samaa rakenteista asiakirjaa voisi työstää useampi henkilö samanaikaisesti siten, että eri käyttäjät työstävät myös samoja rakenneosia. Toiveena olisi, että asiakirjoja laadittaessa voisi jokainen laatimiseen osallistuva tuottaa asiakirjaan sisältöä yhtä aikaa, ilman että asiakirjasta tulee eri versioita. Asialla on merkitystä, koska monet valmisteltavista hallituksen esityksistä ovat hyvin laajoja ja niissä on lukuisia liitelakeja. Samanaikainen työskentely takaisi tehokkaan valmistelun ja ajankäytön. Olemassa oleva esimerkki on Google Docs.

Ministeriö viittaa esiselvityksessä toteamaansa tarpeeseen siitä, että laadintavälineellä laadittua tekstiä voitaisiin muuntaa mahdollisen moneen eri tiedostomuotoon. Esimerkiksi hallituksen esitysluonnos voitaisiin jakaa sidosryhmille sekä word- että pdf-muotoisena.

Tavoiteratkaisun laatutavoitteita kuvaavassa osiossa laatukriteeriksi on asetettu tehokkuus (efficiency), jota mitataan mittaamalla kapasiteettia. Kapasiteetin lisäksi tehokkuutta voisi mitata myös arvioimalla ratkaisun toimivuutta yleisesti. Järjestelmän tulisi olla käyttäjäystävällinen ja toimia yhtä nopeasti kuin kilpailevat järjestelmät, mikä voidaan saavuttaa huolellisella koodin optimoinnilla. Järjestelmä ei saisi ladata kohtuuttoman pitkään eri näkymiä verrattuna vastaaviin muihin järjestelmiin.

Lisähuomiona ministeriö toteaa, että VAHVA:sta toteutettavassa integraatiossa Hankeikkunaan olisi huomioitava tietojen siirtymisen automaattisuus, kuten säädösnumeron päivittyminen Hankeikkunaan. Asiakirjojen kääntämisen on tarkoitus toteuttaa Vahvassa, mikä on kannatettava menetelmä.

Ratkaisuvaihtoehtojen osalta ministeriö katsoo, että jäjestelmän hankinnassa tulisi huomioida yhteentoimivuus ja mahdollisimman korkea ohjelmistoautomaation taso. Järjestelmän tulisi toteuttaa uudistuksen tavoitteita.

Lisäksi ministeriö esittää selvitettäväksi, saavutettaisiinko uudistuksen tavoitteet paremmin selainpohjaisella xml-laadintasovelluksella. Kohdearkkitehtuurikuvausta ministeriö pitää kattavana. Arkkitehtuurissa tulisi huomioida käyttäjänäkökulma, esimerkiksi salasanojen käytön tulisi olla joustavaa ja helppoa.

Juhapekka Ristola

Osastopäällikkö, ylijohtaja

Jussi Luomajärvi

Hallintojohtaja

Tiedoksi Ministeriön osastot

Ministeriön viestintä